ועדת הכנסת, כנסת 16, פרוטוקול מספר 6, 2003-03-24 10:00

רוני בר-און: אני מתכבד לפתוח את ישיבת ועדת הכנסת מספר 6.

רוני בר-און: הממשלה מבקשת להקדים את הדיון בהצעות החוק שאפרט מייד, שמונחות על השולחן לפניכם, ולקיים את הדיון בהן בקריאה ראשונה בישיבות הכנסת או היום או מחר.

אנה שניידר: הם הונחו בפני הכנסת?

רוני בר-און: אם המזכיר ביקש לקיים את הדיון, אני יוצא מתוך חזקת התקינות שהם גם הונחו בפני הכנסת.

רוני בר-און: האם נכון אדוני המזכיר?

אריה האן: הם יונחו היום בכחול, כמו שתמיד נוהגים.

רוני בר-און: בנסיבות העניין, הדיון אינו מוקדם אפוא.

אנה שניידר: סעיף 113 לתקנון אומר כך: "הצעת חוק מטעם הממשלה תוגש לכנסת על-ידי מסירתה ליושב-ראש הכנסת.

אנה שניידר: יושב-ראש הכנסת יניח את הצעת החוק על שולחן הכנסת ויעמידה על סדר היום.

אנה שניידר: הדיון בהצעת החוק לא ייערך אלא לאחר שהצעת החוק תונח על שולחן הכנסת לפחות יומיים".

רוני בר-און: אדוני המזכיר, האם ההצעות האלה הונחו על שולחן הכנסת?

אריה האן: אני לא יכול להניח על שולחן הכנסת אלא בשעה 16:00.

רוני בר-און: אתה תניח אותן בשעה 16:00, ואנחנו נתכנס אפילו תוך כדי הדיון במליאה.

רוני בר-און: לא נסתבך פה בקיצורי דרך.

מאיר פרוש: לא שמעתי מהיועצת המשפטית שאמור להיות בפנינו הנוסח הכחול.

מאיר פרוש: בפנינו מונחות אותן הצעות חוק שהממשלה מבקשת לפטור, ואגב יש שם הצעות חוק חשובות מאוד למדינת ישראל.

מאיר פרוש: לכן אני חושב שצריך להסתפק בעצם העובדה שהן מונחות כאן ולא צריך לעכב את עבודת הכנסת.

רוני בר-און: זאת גישה מאוד יעילה, אנחנו בהחלט נשקול אותה.

אריה האן: בתקנון כתוב שלא יהיה דיון לפני שהונחה הצעה בכחול על שולחן הכנסת, ואין כל כוונה לקיים דיון לפני שיונחו בכחול על שולחן הכנסת.

אריה האן: מלבד זה, יש מה שנקרא נוהל ונוהג, ולפי הנוהל והנוהג כשהממשלה נהגה לבקש, אם זה היה באמת דחוף היינו מביאים באותה צורה לוועדת הכנסת את הצעת החוק בלבן, והיא היתה פוטרת מחובת ההנחה בהסתמך על כך שבשעה 16:00 יונח על שולחן הכנסת.

אנה שניידר: ועדת הכנסת רשאית להמליץ על סדרי דיון וועדת הכנסת רשאית להסתמך על תקדימי העבר.

רוני בר-און: אני מציע אפוא, שלאור הערתו של חבר הכנסת גדעון סער, יושב-ראש הקואליציה, שבקיא בעניינים האלה גם מכוח היותו מזכיר הממשלה בעבר בשתי קדנציות של הממשלה, וגם מכוח הדברים הברורים שאמר חבר הכנסת פרוש ומהסיכום הבהיר של מזכיר הכנסת, אנחנו נתבסס על התקדימים בעבר ונסת

רוני בר-און: פק בהצהרת הממשלה ובהסכמת מזכיר הכנסת, על דעתה של היועצת המשפטית, ובכפוף לכך שהכחול יונח על שולחן הכנסת עד השעה 16:00 – נתדיין בשאלה האם אנחנו פוטרים אותם מחובת ההנחה.

רוני בר-און: ה צ ב ע ה בעד – 7 נגד – 2

רוני בר-און: אני קובע אפוא שברוב של שבעה נגד שניים, העונה גם לדרישת שליש החברים הקבועים, הצעת החוק על עובדים זרים בשעת חירום שוחררה מחובת הנחה.

רוני בר-און: ה צ ב ע ה בעד – 8 נגד – 1

רוני בר-און: אני קובע אפוא שברוב של שמונה נגד 1, העונה גם לדרישת השליש, ההצעה שוחררה מחובת הנחה.

דליה איציק: אני מבקשת לצרף את קולי להצעת החוק של לשכת עורכי הדין.

רוני בר-און: בעד או נגד?

דליה איציק: נגד.

דליה איציק: כל מה שקשור אליהם, נגד, ואתה יודע למה.

רשף חן: אני אוציא הודעה לעיתונות שאתם הצבעתם נגד הגנה על העובדים בזמן חירום.

זהבה גלאון: אנחנו נגד כל מה שקשור לממשלה.

רוני בר-און: אני מקדם בברכה את שר הפנים בהופעתו הראשונה בוועדה.

רוני בר-און: אנחנו שמחים לראות אותו פה.

רוני בר-און: אנחנו מצביעים עכשיו על פטור מחובת הנחה של הצעת חוק הרשויות המקומיות (בחירות ברשויות מקומיות מסוימות) (הוראת שעה), התשס"ג-2003, קריאה ראשונה.

רוני בר-און: אדוני שר הפנים, בבקשה.

אברהם פורז: אתם בוודאי שואלים את עצמכם למה אני פה בגלל פטור מחובת הנחה.

אברהם פורז: הניסיון שלי כחבר-כנסת מלמד שצריך תמיד לדאוג שלחוקים לא יקרה משהו רע בדרך.

אברהם פורז: אתם יודעים ששלושה ראשי ערים נבחרו לכנסת, וכתוצאה מזה החלטתי, גם לפי חוות דעת משפטיות שקיבלתי, שהבחירות בירושלים, בחיפה ובאור-עקיבא יוקדמו ל-3 ביוני.

אברהם פורז: זה גם מחייב מבחינת הדמוקרטיה, לא משאירים עיר בלי שלטון נבחר לתקופות ארוכות.

אברהם פורז: על-מנת לאפשר את קיום הבחירות ולאור העובדה שהתקבל תיקון לחוק שכבר מגיל 17 ניתן להצביע, אנחנו צריכים לעדכן את פנקס הבוחרים.

אברהם פורז: אנחנו גם עשינו לראשונה הסדר מיוחד לגבי חיילים שיתאפשר להם להצביע בשבוע שלפני הבחירות בקלפי ברשות המקומית.

אברהם פורז: כל מה שאני מבקש מכם זה לפטור את הצעת החוק מחובת הנחה, על-מנת שעוד השבוע נצליח להעביר את זה כדי שנוכל לקיים בחירות דמוקרטיות ומסודרות בשלוש הערים שציינתי.

מאיר פרוש: האם השר סבור שאם החוק הזה לא יעבור לא יוכלו לקיים את הבחירות, כלומר שיהיו כאלה שיוכלו לעתור לבג"ץ?

אברהם פורז: לא, פנקס הבוחרים לא מעודכן ולא יהיה אפשר לקיים בחירות.

רוני בר-און: אני מבקש אפוא להצביע.

רוני בר-און: מי בעד הצעת הממשלה לפטור מחובת ההנחה?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – 12 נגד – אין

רוני בר-און: אני קובע אפוא שהצעת החוק מטעם הממשלה פטורה מחובת ההנחה.

אברהם פורז: אני מודה לכם.

אברהם פורז: בקשתו של היועץ המשפטי לממשלה ליטול חסינות מחברת הכנסת נעמי בלומנטל

רוני בר-און: על סדר יומה של הוועדה מונח עניין שאנחנו אף פעם לא שמחים לעסוק בו, והוא תמיד גורם לכולנו צער רב.

רוני בר-און: העניין הוא בקשתו של היועץ המשפטי לממשלה ליטול חסינות מחברת הכנסת נעמי בלומנטל.

דליה איציק: מה היא מבקשת, אדוני?

רוני בר-און: בשלב זה היא לא מבקשת מאומה.

רוני בר-און: יושב-ראש הכנסת העביר את המכתב הזה אליי, ומכוח מצוות סעיף 13(ג) לחוק חסינות חברי הכנסת, חובה על ועדת הכנסת לדון בבקשה בישיבתה הראשונה.

רוני בר-און: הישיבה הראשונה היא אפוא היום.

רוני בר-און: בין לבין קיבלתי את מכתבו של פרקליטה של חברת הכנסת נעמי בלומנטל, שטען טענה כבדת משקל, לפיה חומר הראיות בתיק טרם הוצג לעיונו, ובמצב דברים זה הוא לא יוכל לענות לבקשה לגופו של עניין, וגם לא יוכל לשקול בקשה לשימוע.

רוני בר-און: עניין השימוע נזכר במכתבו של היועץ המשפטי לממשלה אל יושב-ראש הכנסת, ונאמר באותו מכתב שמכיוון שהגברת בלומנטל בחקירתה לא מסרה גרסה, הרי על-פי הנחיות היועץ המשפטי לממשלה לא ניתן לקיים את השימוע.

גדעון סער: האם הוועדה רואה חומר ראיות, על-פי ההלכה הפסוקה?

רוני בר-און: על-פי ההלכה הפסוקה יש שני פסקי-דין שלמעשה אי-אפשר לומר סותרים, אבל כל אחד מהם אומר מחצית הדבר.

רוני בר-און: בפסק הדין פנחסי נאמר במפורש, שהוועדה איננה מקיימת דיון על בסיס חומר הראיות ואיננה קובעת אם יש מקום להעמדה לדין או אין מקום להעמדה לדין.

רוני בר-און: בפסק הדין אמיתי נאמר שיש להחליט על בסיס ראייתי המוגש כדין.

רוני בר-און: המצב המשפטי הוא שחברי הוועדה צריכים להיות ברורים בעניין הזה, שיש דיות בחומר הראיות ושהיועץ המשפטי לממשלה איננו מתנכל לחבר הכנסת שאת הסרת חסינותו מבקשים או איננו מתאנה לו ואיננו מבקש להגיש כתב אישום שמאחוריו אין ולא מאומה.

רוני בר-און: אני מניח שתוך כדי הדיון גם עורך הדין וגמן וגם היועצת המשפטית של הוועדה ובוודאי היועץ המשפטי לממשלה יידרשו לעניין הזה.

רוני בר-און: אני יכול לומר לכם, שוועדת הכנסת לא תקיים פה מעין משפט זוטא או מיני משפט על שאלת חומר הראיות.

רוני בר-און: אבל מכיוון שהיועץ המשפטי איננו כאן ועורך דינה של חברת הכנסת בלומנטל איננו כאן וחברת הכנסת בלומנטל איננה כאן, אני מציע שלא ניכנס לדיון הזה.

רוני בר-און: דיה לשמחה הזאת או לצרה הזאת, בעיני המסתכל, לשעתה.

רוני בר-און: השעה הזאת תגיע או ביום רביעי או בישיבה שלאחר מכן, אם עורך הדין וגמן יבקש לדחות את הישיבה.

רוני בר-און: הישיבה שבה אנחנו נדון בדברים האלה, בין בשאלות הפרלימינריות ובין בשאלות לגופם של עניינים תתקיים ביום רביעי בשעה 9:00.

מאיר פרוש: האם ועדת הכנסת ממליצה לכנסת?

רוני בר-און: ועדת הכנסת דנה בעניין, מקיימת הצבעה וממליצה לכנסת על בסיס החלטת החברים.

רוני בר-און: אז צריכה הכנסת לאשר או שלא לאשר את החלטת ועדת הכנסת.

רוני בר-און: יש כמובן אפשרות נוספת, שאני לא רוצה להביע עליה דעה אבל אני חייב לפתוח בפניכם את האפשרות הזאת, והיא אם חברת הכנסת בלומנטל תסכים לנטילת החסינות שלה, אז מתייתר הדיון בוועדה, לפי הוראות סעיף 13ז(1) לחוק חסינות חברי הכנסת.

גדעון סער: האם המסמך היחידי שחברי הוועדה רואים הוא טיוטת כתב האישום, או שהם צריכים לראות מסמכים נוספים?

גדעון סער: אני שואל מה היה בעבר.

אנה שניידר: מקובל בוועדה הזאת, שחברי הוועדה רואים את בקשת היועץ המשפטי לממשלה, וכן את טיוטת כתב האישום, והם רשאים לשאול את היועץ המשפטי לממשלה כל שאלה שהם ירצו לשאול.

רוני בר-און: אני מציע לכם, חבריי חברי הוועדה, למרות שהסקרנות גדולה ולמרות שיש פה הרבה עניין, משום ניקיון הדעת וכדי שלא תהיינה טענות לגבי ההתנהלות שלנו, לא לקיים בשלב זה שום התחלה של דיון, שום ניואנס של דיון, כאשר היועץ המשפטי לממשלה איננו נמצא כאן ואי-אפשר היה להזמין אותו בהתראה של 17 שעות, וכאשר חברת הכנסת בלומנטל איננה כאן ולא היועץ המשפטי שלה.

דליה איציק: אדוני היושב-ראש, אינני יודעת את דיני הראיות אבל גם אני למדתי משהו בחיים שלי, יש פה דברים מאוד בעייתיים שאני לא רוצה כרגע להיכנס אליהם ואני לא מדברת מהצד של נעמי בלומנטל.

רוני בר-און: אני מציע שלא תיכנסי אליהם.

דליה איציק: אתה בוודאי בדקת האם בדיון מן הסוג הזה היועץ המשפטי לממשלה חייב להיות.

רוני בר-און: בוודאי.

רוני בר-און: הוא המבקש, הוא ואין בלתו.

רוני בר-און: הוא יהיה כאן, ניסיתי לקבוע את זה למחר, הוא אמר שמחר יושבת הממשלה על התוכנית הכלכלית ולכן נעתרתי לבקשתו וקבעתי את הדיון ליום רביעי בתיאום עם עורך הדין וגמן.

רוני בר-און: אני מניח שיהיו בירורים על טענות מקדמיות ועל נוהל הדיון.

רוני בר-און: אני מציע לכם ומבקש מכם שנשמור את הדברים ליום רביעי בבוקר.

1028: אפשר לקבל את המסמך של העורך דין?

רוני בר-און: לא, זה לא מסמך של הוועדה, זה מסמך פנימי בין יושב-ראש הכנסת לביני ובין עורך הדין וגמן.

יאיר פרץ: אדוני היושב-ראש, אני מבקש שהישיבה ביום רביעי תהיה פתוחה רק לחברי הוועדה, ללא עוזרים או אחרים.

רוני בר-און: שמענו את בקשתך, אנחנו נדון בה בכובד ראש בינינו לבין עצמנו.

רוני בר-און: אין ספק שביום רביעי אתה תדע את התשובה לשאלה.

רוני בר-און: הנושא הבא הוא הקמת ועדות מיוחדות בהתאם לסעיף 17 לתקנון הכנסת.

רוני בר-און: אנחנו נקיים דיון על כל ועדה.

גדעון סער: בוועדה המסדרת כבר קבענו מי יעמוד בראשן של הוועדות המיוחדות.

גדעון סער: מה שמונח פה היא הצעה לכמה דברים.

גדעון סער: האחד, מפתח כפי שעשינו בוועדה המסדרת.

גדעון סער: אבל מאחר שלא עשינו מפתח בוועדה המסדרת לוועדות המיוחדות, זה צריך לבוא לוועדה הזאת.

גדעון סער: אני רוצה להבהיר בהקשר הזה, שהורדנו מהסיעות הגדולות לטובת הסיעות הקטנות, בעיקר הסיעות שמונות שלושה חברים שלפי מפתח היה צריך להיות להם אחד וחצי, לעגל לשניים וכדומה כדי ליצור פה ייצוג לסיעות הקטנות מעבר למפתח היחסי, וסיעות כמו הליכוד והעבודה והאיחוד הלאומי ושינוי – כל אחת ויתרה.

רוני בר-און: אבל נתתם לי את החלוקה הפנימית.

רוני בר-און: אנחנו נאשר פה את המכסות, ואת השמות נאשר לפי קצב ההתקדמות של הסיעות.

גדעון סער: החשיבות בראיית הסיעות וראשי הוועדות הללו היא שהתהליך יושלם עוד השבוע, לפני היציאה לפגרה.

גדעון סער: לכן אני מבקש מראשי הסיעות להעביר את הרשימות עד מחר.

רוני בר-און: אנחנו נבקש, ואם הם יעמדו במשימה זה עניינם הם.

מאיר פרוש: לא הבנתי את ההחלטה של יושב-ראש הקואליציה לגבי הוועדה לפניות הציבור, שהיא שונה מהוועדות האחרות.

רוני בר-און: עד היום הוועדה לפניות הציבור היתה ועדת משנה של הוועדה הזאת.

רוני בר-און: היום עלתה אפשרות שהיא תהפוך לוועדה מיוחדת.

רוני בר-און: שאלו אם אני לא נפגע באופן אישי מזה שלוקחים ממני ועדת משנה, והשבתי שאני לא.

רוני בר-און: אחר-כך בדקנו את העניינים של ההשפעה על תקציב הכנסת, פתרנו את הבעיה על דעת יושב-ראש הכנסת, מזכיר הכנסת, ובהסכמתי המלאה הוועדה הזאת תהיה ועדה מיוחדת ולא ועדת משנה.

רוני בר-און: אני אמליץ על כך.

רוני בר-און: הוועדה לבחינת בעיות העובדים הזרים תדון בנושאים הבאים: 1.

רוני בר-און: בבחינת התופעה רחבת ההיקף של העובדים הזרים בארץ ישראל; 2.

רוני בר-און: פיקוח על העסקת עובדים זרים ועבודת משטרת ההגירה; 3.

רוני בר-און: השפעת העובדים הזרים על שוק העבודה והתעסוקה בישראל; 4.

רוני בר-און: ההבחנה שבין עובדים זרים שהם חיוניים למטרות סיעוד וכולי לבין עובדים זרים שאפשר בנקל להחליפם בעובדים ישראליים; 5.

רוני בר-און: דרכי ההתנהגות ביחס לעובדים זרים בעת חזרתם לארצות מולדתם; 6.

רוני בר-און: תנאי עבודתם של העובדים הזרים, לרבות שכר, ביטוח לאומי, ביטוח בריאות והתנהגות המעסיקים; 7.

רוני בר-און: התנהלות הממשלה ביחס להעסקת עובדים זרים, משטרת ההגירה וטיפול בבעיות הקשורות להיתרי העסקה לעובדים; 8.

רוני בר-און: חקיקה שנוגעת לעובדים זרים.

רוני בר-און: כיו"ר הוועדה יכהן במחצית הקדנציה הראשונה חבר הכנסת רן כהן ממרצ, ובמחצית השנייה חבר-כנסת מסיעת יהדות התורה.

רוני בר-און: ה צ ב ע ה בעד – 9 נגד – אין

רוני בר-און: אני קובע אפוא שהרכב הוועדה, הצ'רטר שלה ויושבי הראש שלה אושרו.

דוד לב: בעניין היושב-ראש זאת המלצה.

רוני בר-און: זאת המלצה, אני אביא את זה עוד היום למליאה.

גדעון סער: האם בעבר חקיקה שנוגעת לעובדים זרים היתה במנדט של הוועדה?

רן כהן: כן.

רן כהן: בכל מקרה זה נעשה בתיאום עם הוועדה.

רוני בר-און: הוועדה הבאה שאנחנו מבקשים להציג לאישורכם היא הוועדה לפניות הציבור.

רוני בר-און: הוועדה הזאת היתה ועדת משנה ואנחנו מבקשים להפוך אותה לוועדה מיוחדת, בהתאם לסעיף 17 לתקנון הכנסת.

רוני בר-און: זה על דעתו של יושב-ראש הכנסת ועל דעתו של מזכיר הכנסת וגם על דעתי.

רוני בר-און: מי בעד הפיכת הוועדה הזאת לוועדה מיוחדת?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין

רוני בר-און: אני קובע אפוא שהוועדה תהיה מכאן ולהבא ועדה מיוחדת.

רוני בר-און: הצ'רטר של הוועדה לפניות הציבור הוא כלהלן: 1.

רוני בר-און: טיפול ומתן מענה שוטף לפניות הציבור שמגיעות לוועדה מאזרחים מארגונים שונים; 2.

רוני בר-און: קיום קשר שוטף עם משרדי הממשלה ועם נציבי פניות הציבור בגופים השונים, תוך כדי הבטחת זכויותיהם וסמכויותיהם לטיפול בפניות הציבור במוסדותיהם; 3.

רוני בר-און: הסדרת נושא הטיפול בפניות הציבור במוסדות הממשלתיים והציבוריים לשם קביעת נורמות טיפול אחידות ככל האפשר בין כל הגופים שעוסקים בנושא; 4.

רוני בר-און: שמירה והגנה על מקבלי שירותים ציבוריים; 5.

רוני בר-און: יצירת שיתוף פעולה עם משרדי הממשלה וגורמים שונים בניסיון להיטיב עם השירות הניתן לאזרח; 6.

רוני בר-און: קיום דיונים בנושאים מגוונים הנוגעים למצוקות הפרט, להגנת הצרכן ומקבלי השירותים הציבוריים.

רוני בר-און: אני קובע, על דעתו של יושב-ראש הכנסת, על דעתי ועל דעתו של מזכיר הכנסת, שהוועדה לא תטפל בשום אופן בקרן הכנסת.

רוני בר-און: בוועדה יהיו 15 חברים.

רוני בר-און: ההרכב של הוועדה לפי החלוקה לסיעות יהיה כדלקמן: הליכוד – 5 חברים; העבודה – 2 חברים; שינוי – 2 חברים; ש"ס – 1; האיחוד הלאומי – 1; המפד"ל – אין; מרצ – אין; יהדות התורה – 1; עם אחד – 1; חד"ש-תע"ל – 1; בל"ד – 1; רע"ם – אין.

רוני בר-און: יושב-ראש הוועדה במחצית הקדנציה הראשונה יהיה חבר הכנסת ישראל אייכלר מיהדות התורה, ובמחצית השנייה של הקדנציה יכהן חבר-כנסת מסיעת העבודה, כפי שסיעת העבודה תודיע לנו.

אלי בן-מנחם: אמרת שהוועדה לא תטפל בקרן הכנסת.

אלי בן-מנחם: האם הוועדה הקודמת כן טיפלה בקרן הכנסת?

רוני בר-און: ועדת המשנה טיפלה, אבל עכשיו היא לא ועדת משנה.

רוני בר-און: קיימנו על זה דיון עם יושב-ראש הכנסת.

רוני בר-און: קרן הכנסת שייכת ליושב-ראש הכנסת.

רוני בר-און: מי בעד אישור הוועדה בהרכבה, בצ'רטר שלה וביושב-ראש שלה?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין

רוני בר-און: אני קובע אפוא, שהרכב הוועדה, הצ'רטר שלה ויושבי הראש שלה, לרבות ההסתייגות בעניין הטיפול בקרן הכנסת, נתקבלו פה אחד.

רוני בר-און: הוועדה הבאה היא הוועדה לקידום מעמד הילד.

רוני בר-און: הצ'רטר של הוועדה הוא כלהלן: הגנה על ילדים וקידום מעמד ילדים ובני נוער, במטרה לממש את זכויותיהם ברוח האמנה הבין-לאומית לזכויות הילד, לרבות מימוש העקרונות של טובת הילד, אי אפליה, הזכות להתפתחות בתנאים נאותים וזכות של ילדים ובני נוער להשמיע את דעתם בעניינים הנוגעים להם.

רוני בר-און: בוועדה יהיו 15 חברים בהרכב הבא: הליכוד – 5 חברים; העבודה – 2 חברים; שינוי – 1; ש"ס – 2 חברים; האיחוד הלאומי – 1; המפד"ל – 1; מרצ – 1; יהדות התורה – אין; עם אחד – ; חד"ש-תע"ל – אין; בל"ד – 1; רע"ם – אין.

רוני בר-און: כיושב-ראש הוועדה יכהן במחצית הקדנציה הראשונה חבר הכנסת מלכיאור מסיעת העבודה, ובמחצית השנייה חבר הכנסת רן כהן ממרצ.

רוני בר-און: הוועדה נקראה עד לפני כמה שניות "ועדת זכויות הילד", וחבר הכנסת מלכיאור שיעמוד בראשה מבקש לקרוא לה "הוועדה לזכויות הילד".

רוני בר-און: מי בעד אישור ההצעה הזאת?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין

רוני בר-און: אני קובע אפוא, שהרכב הוועדה, שמה ויושבי הראש אושרו פה אחד.

מאיר פרוש: אני לא הייתי בוועדה המסדרת כאשר חולקו הוועדות.

מאיר פרוש: שמעתי שרוצים לבטל את קרן הכנסת.

רוני בר-און: זאת החלטה של יושב-ראש הכנסת, מכיוון שזאת היתה בעבר ועדת משנה של הכנסת וניתנה לה מעבר לנדרש ומעבר למתבקש הזכות לדון בקרן הכנסת.

רוני בר-און: יושב-ראש הכנסת, שקרן הכנסת מסורה לתחום סמכותו הבלעדית, החליט שלא עוד.

רוני בר-און: הוא הביא את זה לידיעתי אתמול, היה דיון בנוכחותי, בנוכחות מזכיר הכנסת, וכך החליט יושב-ראש הכנסת.

רוני בר-און: הפה שהתיר הוא הפה שאסר.

רוני בר-און: יושב-ראש הכנסת אמר שהעניין הזה התפזר לכל מיני כיוונים בלתי רצויים וצריך לרכז את העניין הזה, לעשות רביזיה כללית.

יאיר פרץ: אני מציע לבטל את הוועדה.

רוני בר-און: כבר אישרנו אותה, תגיש את ההצעה לבטל את זה.

רוני בר-און: אני מניח שחברים אחרים יבטלו כל מיני הצעות שלך יש עניין בהם.

רוני בר-און: נדון בפיתולים אהדדי.

רוני בר-און: מפני כבודם של חברי הכנסת, כולל חבר הכנסת פרץ שטרם יבשה הדיו על החלטתם לאשר את הוועדה, אני לא הייתי מעלה בנשימה אחת הצעה לבטל את הוועדה.

רוני בר-און: אנחנו עוברים לוועדה למאבק בנגע הסמים.

רוני בר-און: הצ'רטר של הוועדה והרכבה מונחים בפניכם.

רוני בר-און: יושב-ראש הוועדה למשך שני שלישים של הקדנציה יהיה חבר-כנסת מן הליכוד ולשליש הנותר יהיה חבר-כנסת מש"ס.

רוני בר-און: מי בעד?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין

רוני בר-און: אני קובע אפוא שההרכב והצ'רטר אושרו.

רוני בר-און: 4.

רוני בר-און: קביעת ממלא-מקום ליושב-ראש הכנסת לתקופת היעדרו מן הארץ

רוני בר-און: אני קורא את מכתבו של מזכיר הכנסת: "יושב-ראש הכנסת, ראובן ריבלין, ייעדר מן הארץ בשליחות ממלכתית החל מיום שני, כ"ז אדר ב' התשס"ג (31 במרס 2003) ועד יום שני, י"ב בניסן התשס"ג (14 באפריל 2003).

רוני בר-און: ועדת הכנסת מתבקשת לקבוע ממלא-מקום ליושב-ראש הכנסת לתקופה זו.

רוני בר-און: יושב-ראש הכנסת ממליץ למנות כממלא מקומו את סגן יושב-ראש הכנסת, חבר הכנסת משה כחלון".

רוני בר-און: אני מציע לאשר את המלצתו של יושב-ראש הכנסת.

רוני בר-און: מי בעד?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין

רוני בר-און: אני קובע אפוא, כי סגן יושב-ראש הכנסת, חבר הכנסת משה כחלון, ימלא את מקומו של יושב-ראש הכנסת בעת היעדרו של זה מן הארץ.

רוני בר-און: 5.

רוני בר-און: אישור הוספת שני חברים קבועים לוועדה

רוני בר-און: קיבלתי פנייה מיושב-ראש הקואליציה, לפיה הוועדה תצרף, על דעת זה שנודיע על כך במליאת הכנסת, לשורותיה את חבר הכנסת אחמד טיבי מסיעת חד"ש-תע"ל ואת חבר הכנסת דניאל בנלולו מסיעת הליכוד.

גדעון סער: היתה בקשה מצד שתי סיעות באופוזיציה שצריך להיות חבר-כנסת ערבי בוועדת הכנסת.

גדעון סער: אני לא ראיתי טעם מיוחד להתנגד לעניין הזה, אלא שאמרתי שאני לא מוכן שייפגעו הפרופורציות בין הקואליציה לאופוזיציה.

גדעון סער: אני מודה מראש שהיוזמה היא לא יוזמה שלי.

רוני בר-און: מי בעד ההצעה?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – רוב נגד – אין

רוני בר-און: אני מודיע אפוא, שחברי הכנסת אחמד טיבי ודניאל בנלולו צורפו לוועדה, ואני מאחל להם המשך עבודה פורייה ומוצלחת.

רוני בר-און: דיון בבקשה לשינוי מסגרת הדיון להצעות אי-אמון בראש הממשלה

רוני בר-און: אנחנו עוברים לנושא הבא: דיון בבקשה לשינוי מסגרת הדיון להצעות אי-אמון בראש הממשלה.

גדעון סער: יש הצעות אי-אמון שנקבעו בשבוע שעבר ובינתיים שלוש מהסיעות שהגישו הצעות אי-אמון הסירו את הצעות האי-אמון שלהן.

גדעון סער: אני סבור שבנסיבות שיש עכשיו, כאשר הצעת האי-אמון לפי השיטה של אי-אמון קונסטרוקטיבי היא להציע את חבר הכנסת בשארה לתפקיד הנכבד של ראש הממשלה בישראל, קביעת מסגרת הדיון כפי שנקבעה בישיבה הקודמת, חמש דקות לסיעה, היא מוגזמת עד מופרזת.

גדעון סער: לכן אני מבקש לקבוע את מסגרת הדיון לשלוש דקות לסיעה.

גדעון סער: אין כל סיבה שסיעה של שלושה חברי-כנסת, שמגישה אי-אמון שעל דעת כמעט כולם אין לה כל סיכוי להתקבל בבית הזה, תידון אל תוך הלילה.

זהבה גלאון: אדוני היושב-ראש, ההערה שלי תהיה עכשיו חריפה יותר ותקיפה יותר.

זהבה גלאון: אפשר להתווכח עם הממשלה אם היא אוהבת את מוסד האי-אמון או לא, אפשר להתווכח אם הסיעות האחרות עשו בחכמה כשהסירו אותו.

זהבה גלאון: יש דבר אחד שהוא על-פי חוק לסיעת בל"ד, וזה בכלל לא משנה כרגע אם אני חושבת שעזמי בשארה הוא מועמד ראוי.

זהבה גלאון: לסיעת בל"ד יש מכסה, הם מגישים הצעת אי-אמון על בסיס המכסה.

זהבה גלאון: נראה לי חמור הנימוק של יו"ר הקואליציה.

גדעון סער: אני לא פוגע בזמן ההנמקה שלהם.

גדעון סער: על מה את מדברת?

גדעון סער: אין לך זכות להגיד פה דברים מופרכים.

זהבה גלאון: אני בזכות דיבור, ואתה מפריע לי בדבריי.

גדעון סער: אני מציע שתדברי לעניין, חברת הכנסת גלאון.

זהבה גלאון: אני מציעה שלא תיתן לי ציונים, חבר הכנסת סער.

גדעון סער: הזכות הזאת לא נפגעת.

זהבה גלאון: הנימוק שמדובר בחבר הכנסת עזמי בשארה הוא נימוק חצוף בעיני.

זהבה גלאון: אם הנימוק הזה תקף, הוא תקף לגבי כולם, גם אם היה מדובר בחבר הכנסת מצנע.

זהבה גלאון: זה בכלל לא יכול להיות שיקול.

אחמד טיבי: זאת הצעה דורסנית של גדעון סער נגד הצעה של סיעה אחרת, רק בגלל העובדה שהיא סיעה ערבית.

רוני בר-און: יושב-ראש הקואליציה לא ניסה לפגוע במסגרת ההצעה, הוא ניסה לצמצם בזמן את מסגרת הדיון.

זהבה גלאון: הוא דיבר על עזמי בשארה ואמר שאף אחד לא חושב שהוא מועמד להיות ראש ממשלה.

זהבה גלאון: מה הזלזול הזה?

מאיר פרוש: אף אחד לא יחשוד בי שאני תמים דעים, ולו בנושא אחד, עם חבר הכנסת עזמי בשארה.

מאיר פרוש: אבל אני חושב שבמסגרת תפקוד הקואליציה והאופוזיציה, מנסים לעשות כל מיני פעולות.

מאיר פרוש: במסגרת האמתלה הזאת שבמצב החירום שיש במדינת ישראל יש לקצר את הדיונים, הם פנו לסיעות והיו סיעות שהסכימו, ואני חושב שטוב שהסכימו.

מאיר פרוש: אבל לבוא לכאן ולדכא סיעה בגלל שהיא רוצה להגיש הצעת אי-אמון?

מאיר פרוש: מי שלא ירצה לדבר, שלא ידבר.

מאיר פרוש: ייתכן מאוד שיהיו סיעות באופוזיציה שגם הן לא ידברו אם מדובר בהצעת אי-אמון של חבר הכנסת בשארה וסיעת בל"ד.

זהבה גלאון: מדובר על 24 דקות.

מאיר פרוש: מה נותר כבר לחברי הכנסת?

מאיר פרוש: הצעות חוק אי-אפשר להגיש, מכיוון שאסור שתהיה להן עלות כספית מסוימת.

רוני בר-און: נותרה זכות הצעקה.

אחמד טיבי: אני חושב שהמיוריזציה שמציג יושב-ראש הקואליציה צריכה להידחות על-ידי כל חברי הבית, מימין ומשמאל.

אחמד טיבי: מה הכלים העומדים בפני סיעות האופוזיציה, לרבות סיעה ערבית?

אחמד טיבי: אני אומר את זה, כי הנימה של הדברים של יושב-ראש הקואליציה, חבר הכנסת גדעון סער, היתה הירתעות מהאפשרות שחבר-כנסת ערבי יהיה מועמד, ולו לחצי שעה, לתפקיד ראש הממשלה.

אחמד טיבי: לכן, אדוני היושב-ראש, צריך לדחות על הסף את הבוטות של יושב-ראש הקואליציה בדרך הצגת הדברים שלו.

אחמד טיבי: אי-אפשר לבטל את הכלי הזה של הצעת אי-אמון.

יולי יואל אדלשטיין: אדוני היושב-ראש, אני רוצה להזכיר לחבריי, כולל לחברת הכנסת זהבה גלאון, ששונתה שיטת הבחירות במדינת ישראל.

יולי יואל אדלשטיין: כחלק מתהליך השינוי הזה המציאו את העניין של אי-אמון קונסטרוקטיבי.

יולי יואל אדלשטיין: כי מצד אופוזיציה, בלי כל קשר למי היה בשלטון, כל שבוע היתה הצעת אי-אמון והמחוקקים בכנסת הקודמת, כולל אותך ואותי, ניסו להתמודד עם המצב הזה.

יולי יואל אדלשטיין: אני מנסה לא להגן על ההתבטאות של גדעון, אלא להחזיר אותנו למציאות הזאת שאנחנו בפעם השלישית בוועדת הכנסת דשים בעניין הזה של מיוריזציה, דיכוי וכן הלאה.

זהבה גלאון: עריצות הרוב.

יולי יואל אדלשטיין: עריצות הרוב.

יולי יואל אדלשטיין: הנה עזרת לטיבי, כי הוא לא יכול להתבטא בעברית.

גדעון סער: את בטח מכירה את טקוויל, שהוא הגה את הביטוי הזה שאת כה מרבה להשתמש בו שימוש סרק, "עריצות הרוב".

זהבה גלאון: אולי תביא לוועדה את מה שיישמת בקואליציה שלך, סנקציות.

יולי יואל אדלשטיין: יש בין החוק היבש לבין המציאות גם מרחב פעולה, ולכן הוועדה הזאת קיימת.

יולי יואל אדלשטיין: כשיש אופוזיציה שהיא מתאחדת ומציבה את מי שהוכר כיושב-ראש האופוזיציה לצורך העניין כמועמד, אנחנו מבינים אולי שהוא לא יהיה למחרת ראש הממשלה.

יולי יואל אדלשטיין: אבל אם יש כאן מוסד אי-אמון בצורה רצינית, שיש סיעה שאני לא רוצה לומר שהיא קיקיונית, היא סיעה מאוד מכובדת, אבל סיעה שבכל זאת במצב חירום לא מסירה את ההצעה - - -

אחמד טיבי: איזה חירום?

דליה איציק: אדוני היושב-ראש, מעולם חבר הכנסת בשארה לא קיבל כזאת מתנה, שהוועדה כולה עסוקה בו.

דליה איציק: אם אני הייתי הוא, הייתי מודה לכם.

גדעון סער: הוא קיבל מתנה מכם, שהתנגדתם לפסילתו בוועדת הבחירות המרכזית מטעמים פוליטיים.

גדעון סער: אתם כל הזמן נותנים לו מתנות.

זהבה גלאון: אתה לא זוכר שהוא נפסל ובית המשפט אישר את מועמדותו?

גדעון סער: אבל אתם תמכתם בזה שהוא ירוץ.

גדעון סער: שיתוף הפעולה שלכם רק נמשך, הוא לא מהיום.

מאיר פרוש: אני לא מזדהה עם חבר הכנסת בשארה, אבל זה נקרא לסתום פיות.

מאיר פרוש: אני עוד זוכר את אריק שרון זוחל לאהוד ברק.

גדעון סער: אתה ישבת אתו בקואליציה.

דליה איציק: אני חושבת שיו"ר הקואליציה עושה טעות, כנראה מפאת גילו בכנסת.

דליה איציק: זה נכון מה שאמרה חברת הכנסת גלאון, פעם זה אני פעם זה אחר.

דליה איציק: בשארה יודע למה הוא לא הוריד את הצעת האי-אמון שלו, גם אם אנחנו היינו במקומו אולי לא היינו מורידים.

דליה איציק: אנחנו עכשיו צריכים לחשוב איך משרתים אותו.

דליה איציק: בעניין העקרוני מגיע לו, וזה לא משנה אם זה חבר הכנסת זה או אחר.

דליה איציק: בעניין האחר, של ה"איך", שהוא רוצה להביך גם אותי, שהרי אני הורדתי את האי-אמון שלי, צריך לדעת איך לא מביכים אותו.

דליה איציק: הרי אם עכשיו תוריד לו, הוא יבוא ויצעק.

דליה איציק: אל תיתן לו קייס בכלל.

גדעון סער: אני לא מוריד לו כלום.

גדעון סער: תפסיקו עם הדמגוגיה.

גדעון סער: הוא מציע אי-אמון, הוא מנמק כמו שהוא היה אמור לנמק עשר דקות.

גדעון סער: הכנסת לא תעסוק בזה יותר ממה שהיא צריכה.

מאיר פרוש: גם החברים שלך לא תמימי דעים עם מה שאתה עושה.

מאיר פרוש: נתפסת לקטנות.

דליה איציק: אני הרי בעניין הזה בצד שלך, אבל נתפסת לקטנות.

דליה איציק: עזוב את זה, זה לא שווה את הדיון.

גדעון סער: הכנסת לא תקדיש יום דיונים להצעת האי-אמון המגוחכת הזאת.

רוני בר-און: חבר הכנסת סער, אתה עומד על בקשתך?

גדעון סער: כן.

גדעון סער: בדיון הקודם היה ויכוח קשה בנושא מכסת הדיון לסיעה.

גדעון סער: הובהר שהדבר הזה לא פוגע בסיעות שמגישות, מכיוון שהן מנמקות ויש להן מכסת זמן שהיא לא פרופורציונית לסיעות האחרות.

גדעון סער: אבל מה שהיה סביר בנסיבות מסוימות, היום הוא לא סביר.

גדעון סער: הרי הבעיה של סיעות האופוזיציה היא, שהם לא הפנימו את המושג של אי-אמון קונסטרוקטיבי, שהוא מיועד להשיג תכלית מסוימת.

גדעון סער: כל שבוע נעשה לכם שיעור במשפט קונסטיטוציוני, כדי שאתם תבינו את המשמעות של סעיף 28ב לחוק יסוד: הממשלה.

גדעון סער: המשמעות שלו נועדה להשיג תכלית, והתכלית היא החלפת ראש-ממשלה בישראל.

גדעון סער: פה נעשה שימוש סרק במכשיר הזה.

דליה איציק: אדוני היושב-ראש, אני רוצה להציע לך הצעה.

דליה איציק: זה בדיוק תפקידו המוגדר של יושב-ראש בדקה הזאת.

גדעון סער: גם אותו את רוצה לחנך?

דליה איציק: יו"ר הקואליציה הוא סורר ומורה ממש מטעם.

גדעון סער: אל תתני לי ציונים.

גדעון סער: מה זה "סורר ומורה"?

דליה איציק: אני לא רוצה לחנך אותך, אני חושבת שאתה עושה טעות איומה.

גדעון סער: תחזרי בך מהביטוי הזה.

דליה איציק: חזרתי בי ואני מבקשת סליחה ומחילה, אם פגעתי בך.

רוני בר-און: האם כיושבת-ראש סיעת העבודה את יכולה לומר שבמסגרת הזמן שהוקצב לכם, בחמש הדקות, אתם לא תדברו למשל?

רוני בר-און: אם אתם לא תמימי דעים עם ההצעה שבבסיסה עומד מינוי חבר הכנסת עזמי בשארה לראש הממשלה בישראל, והרי אמרתם שמרגע שוויתרתם על ההצעה אולי גם לא תדברו, אז יכול להיות שבמסגרת ניסיון הגישור המינימליסטי שאנחנו עושים פה כדי לא לדרוס את ההחלטה הקודמת, אנחנו נשמע שלמשל אתם לא תדברו, שמרצ לא תדבר.

דליה איציק: הקואליציה הרי מעוניינת גם לקצר את הדיון הזה, ומבחינתה בצדק.

דליה איציק: לאופוזיציה אין הזדמנויות לדבר, לקואליציה יש הרבה.

רוני בר-און: כלומר את מציעה לו גם להסיר את ההצעה וגם שהקואליציה לא תדבר.

רוני בר-און: נראה לי שהוא לא יקבל את הצעתך.

רוני בר-און: אם נשמע פה ג'סטה מכיוון אלה שהצטרפו או הציעו הצעות אי-אמון, שהם יגידו שהם יחסכו בזמן במובן זה שהם לא ידברו סביב ההצעה הזאת, יכול להיות שיו"ר הקואליציה יחשוב פעם נוספת.

מאיר פרוש: אני מבטיח לך שלאור מה שקורה פה, לעזמי בשארה יש עכשיו 20 דקות על מה לדבר, וכך הוא יעשה.

מאיר פרוש: כנראה שקונדוליסה רייס ביקשה ממך לבוא היום לוועדת הכנסת ולהוריד את הנאום שלו.

רוני בר-און: חבר הכנסת סער, אתה עומד על זה שנצביע על הצעתך?

גדעון סער: כן.

רוני בר-און: אני מעמיד אפוא להצבעה את הצעתו של יו"ר הקואליציה לשנות את מסגרת הדיון, שהדיון יהיה דיון סיעתי עם הקצבת זמן לכל סיעה שלוש דקות, להבדיל ממה שקבענו בשבוע שעבר.

רוני בר-און: מי בעד ההצעה הזאת?

רוני בר-און: מי נגד?

רוני בר-און: מי נמנע?

רוני בר-און: ה צ ב ע ה בעד – 6 נגד – 4 היו"ר רוני בר-און:

רוני בר-און: אני קובע אפוא, שברוב דעות נתקבלה הצעת יו"ר הקואליציה.

רוני בר-און: מסגרת הדיון תהיה שלוש דקות לכל סיעה.

רוני בר-און: תודה רבה.

רוני בר-און: הישיבה נעולה.